钦定古今图书集成/明伦汇编/氏族典/第018卷 > 《奇姓通序》夏树芳
## 钦定古今图书集成/明伦汇编/氏族典/第018卷 > 《奇姓通序》夏树芳

昔者圣王因生而赐姓，“类族辨物，以厚亲亲，以崇恩
爱，以远禽兽，以别婚姻，岂不洋洋乎大哉！而曷言乎
其奇也？”奇则言乎人之所不经见者也。古之论姓者，
以官、以国，以谥，次则以王父之名与字，凡在通姓，可
略而言。至有以“方言”为氏，以战功为氏，以罪人为氏，
以避难避嫌为“氏”，以一事一时有所征触而为氏，而
姓始，俶诡变幻，闪矞支离，不可究诘矣，而非今伊始
也。天老地典，姓始锡于轩皇；虎旗虫达，姓复雄于汉
代。鲁侯以袭谥赐哀，穆王以悼姬锡痛；《周官》以觞政
命酒，江都以传茗称茶，京房推律而知，竟陵揲蓍而
得一。何怪欤不宁？惟是田千秋乘小车出入省中，少
子遂以车为氏。中行穆子相晋侯，偶投壶而生子，遂
以投壶氏。赵成公谓冬日可爱，遂以冬日氏。微子之
行遁而入周也，白马邅如，遂名白马氏。甚至三饭缭
适蔡，而有三饭氏，又何其惝恍不经之甚欤？不有谱
牒，以昭太初，又何本支之足按，昭穆之足循也？余观
杨用修《希姓》一书，少所见，多所怪，以为得未曾有。而
上自黄、虞，下迄昭代，尚复寥寥。暇日考之，如探星汉
之躔纪，如溯河源而决其流，愈往而愈不可穷，遂汇
一编，列若干卷。宁讵以姓标奇，夸多斗捷，即其人忠
孝节义，道德文章，感诸行事，或鸿茂勋庸，名高钑镂，
或瑾瑜芳洁，迹抗烟萝，一一搜之，以扬风烈，示劝也。
多则连篇累牍，百千万言而不休；少则书地书人，仅
留只字，示核也。他若部落旃裘、奇姓繁伙，以正朔之
外，不敢篡入。至有奉化归义，为王家臣子，亦所亟收，
示大一统也。好古者观之，不惟可以绚眉睫、资耳谈；
一经一纬、人纪人纲，亦庶几有关于名教矣。嗟乎！姓
亦何常，族由人迈，昔为侯王、今为氓隶；昔也传龟、今
也析薪：可为击节而三叹矣！《语》有之曰：“厥初生民，时
维姜嫄，贵所生也。”又曰：“敬修可愿，无忝尔生。”贵自振
也。是故张禄窜名，范叔蜚声于六国；运期易姓，梁鸿
纪氏于千秋。丈夫有以自振，姓落人寰，恶容湮灭弗
耀哉！而又何奇姓之足云。